**Skúsenosti s vedením sociálneho dialógu- Hospodárska a sociálna rada**

Sociálny dialóg má významný prínos pre udržanie sociálneho mieru, ktorý je jedným z hlavných predpokladov hospodárskeho rozvoja a rastu životnej úrovne. Toto si naša vláda uvedomovala už pri zostavovaní Programového vyhlásenia vlády SR, kde sa zaviazala v podmienkach trvalého sociálneho dialógu eliminovať vplyvy krízy a zabezpečiť jednotu ekonomického, sociálneho, politického a environmentálneho rozvoja Slovenska. Deklarovala záujem o efektívne zapojenie sociálnych partnerov do prípravy právnych noriem, do diskusie o kľúčových koncepciách a stratégiách.

Spôsob a organizáciu rokovaní Hospodárskej a sociálnej rady SR upravuje zákon č. 103/2007 Z. z. o trojstranných konzultáciách na celoštátnej úrovni a o zmene a doplnení niektorých zákonov (zákon o tripartite). Účelom tohto zákona je podpora účinného sociálneho dialógu na celoštátnej úrovni medzi štátom a zamestnávateľmi a zamestnancami prostredníctvom svojich zástupcov, ako demokratického prostriedku riešenia hospodárskeho a sociálneho rozvoja, rozvoja zamestnanosti a zabezpečenia sociálneho mieru.

Rada je konzultačný a dohodovací orgán vlády a sociálnych partnerov na celoštátnej úrovni, ktorá:

a) dohoduje stanoviská a odporúčania v oblasti hospodárskeho a sociálneho rozvoja a rozvoja zamestnanosti,

b) uzatvára dohody v oblasti hospodárskeho a sociálneho rozvoja a rozvoja zamestnanosti,

c) dohoduje stanoviská a odporúčania v oblasti štátneho rozpočtu,

d) dohoduje stanoviská k návrhom všeobecne záväzných právnych predpisov, ktoré sa týkajú dôležitých záujmov zamestnancov a zamestnávateľov, najmä hospodárskych, sociálnych, pracovných a mzdových podmienok, podmienok zamestnávania a podmienok podnikania,

e) podporuje všetky formy kolektívneho vyjednávania,

f) zriaďuje svoje poradné orgány,

g) schvaľuje rokovací poriadok rady

Podkladom pre zostavenie plánu práce rady sú najmä plán práce vlády Slovenskej republiky, plán legislatívnych úloh vlády Slovenskej republiky a návrhy sociálnych partnerov.

V minulosti sa stávalo, že niektoré rezorty predložili materiál do vlády SR, bez jeho prerokovania v tripartite, ale v súčasnosti sme tieto nedostatky eliminovali natoľko, že sa takáto situácia nestáva. Dokonca aj pri predložení iniciatívneho návrhu, ktorý nie je zaradený v pláne práce rady, sú materiály na rokovanie tripartity predložené, ak o to niektorý zo sociálnych partnerov požiada. Uvedené, sme dosiahli tým, že sme aktívne zapojili sociálnych partnerov do práce na právnom a informačnom portáli Slov-Lex, kde do celého legislatívneho procesu majú možnosť sociálni partneri aktívne vstupovať. Pre skvalitnenie komunikácie v rámci legislatívneho procesu sme doplnili aj Legislatívnu radu vlády SR o zástupcov sociálnych partnerov.

Plenárne zasadnutie je schopné rokovať a prijímať závery, ak sú na jeho zasadnutí prítomní najmenej štyria členovia vlády.

Závermi rokovania plenárneho zasadnutia sú dohody, stanoviská a odporúčania, ktoré

jednoznačne a presne formulujem do záznamu z plenárneho zasadnutia. Ak sú stanoviská vlády a sociálnych partnerov k predloženému materiálu zhodné, je záverom z rokovania plenárneho zasadnutia spoločné stanovisko. Ak sú stanoviská k predloženému materiálu rozporné, je súčasťou záverov z rokovania plenárneho zasadnutia stanovisko vlády a každého sociálneho partnera. Ak má jeden zo sociálnych partnerov rozporné stanovisko k materiálu, je možné opätovne materiál prerokovať. Závery z rokovania plenárneho zasadnutia Sekretariát rady predkladá na rokovanie vlády SR a majú odporúčací charakter.

Aj napriek tomu, že nás zákon o tripartite zaväzuje stretnúť sa minimálne raz za štvrťrok, stretávame sa spravidla raz mesačne plánovane, ale v nevyhnutných situáciách sme pripravení zorganizovať aj mimoriadne rokovanie.

 Sociálny dialóg sa nerozvíja len na úrovni najvyššej, ale funguje úspešne aj na iných úrovniach. Spomeniem bipartitné rokovania sociálnych partnerov, fungujúce rezortné tripartity, v neposlednom rade náš dialóg aj na Rade solidarity, ktorej predsedá premiér a tiež aj spolupráca v rámci Národného projektu Centrum sociálneho dialógu.